Bariton George Stevens (51) skielik oorlede | Netwerk24
Bariton George Stevens (51) skielik oorlede
Die Kaapstadse bariton en waarnemende hoof van die Universiteit van Kaapstad (UK) se operaskool, George Stevens (51), is Saterdagoggend skielik dood weens komplikasies ná ’n operasie.
Stevens was ’n student van Nellie du Toit en hy het haar begrafnis verlede week bygewoon. In een van sy laaste inskrywings op Facebook het hy haar dood betreur.
Volgens Stevens se broer Paul is hy Donderdagmiddag in die Kingsbury-hospitaal in Claremont opgeneem. Sy been het begin lam voel en hy is Vrydag geopereer om ’n obstruksie in ’n aar te verwyder. Hy is Saterdagoggend weens ’n bloedklont dood.
Hy word deur sy vrou, Zoë, wat van Duitsland af op pad is, sy pa, twee broers en twee susters oorleef.
Daar word Maandag om 13:00 ’n huldigingsdiens by die UK gehou. Volgens Paul beplan hulle ’n begrafnisdiens op 25 Augustus.
Stevens het hom in 1992 by Kaapstad Opera aangesluit. Sy debuutrol was Selim in Rossini se Il Turco in Italia.
Hy het in Wene en München gestudeer en was later die hoofsolis as Italiaanse bariton in Bremen, Duitsland.